Mitologia românească pe înțelesul copiilor în

 „Păstorul lupilor. Sânge de vârcolac”

În weekendul 12–13 septembrie, Curtea Veche Publishing a lansat „Păstorul lupilor. Sânge de vârcolac”, de Larisa Toader, o carte pentru copii cu vârste între 8 și 12 ani, inspirată din mitologia românească și din legătura specială dintre oameni și lupi.

Cartea este ilustrată de Gabi Toma și combină într-un limbaj accesibil scenele palpitante cu umorul și ritmul alert, transformând legendele vechi într-o aventură actuală.


Lansarea a fost marcată prin două evenimente pentru copii, părinți și bunici, organizate la Cărturești Verona și, respectiv, la Grădina cu cărți. Pe durata evenimentelor, participanții au primit autografe de la autoare, au ascultat lecturi din carte și povești vechi.


La evenimente au participat Larisa Toader, autoarea cărții „Păstorul lupilor. Sânge de vârcolac”, Cristina Țane, autoarea cărții „iar sub stratul de zăpadă, furia” și Ovidiu Șimonca, coordonator de PR la Curtea Veche Publishing. 


Noaptea Sfântului Andrei, „această noapte în care lupii prind glas și suflet”, Nedeea Lupilor, transformarea în vârcolac și revenirea la forma umană dupa primirea unei coji de pâine sunt doar câteva dintre tradițiile românești arhaice mai puțin cunoscute pe care Larisa Toader le aduce în atenția cititorilor.


„Am vrut să aduc în poveste tradiții și personaje mitologice fabuloase și fascinante care să-i transporte pe micii cititori într-o aventură actuală care i s-ar putea întâmpla oricui. Cu condiția doar să-și deschidă sufletul și puterile imaginației. Personaje precum Păstorul lupilor, Vârcolacii, Rusalcele, Marțolea, Joimărița, Sfântu’ Petru, dar și multe altele, coboară ușor din poveștile bunicii până în prezent, antrenându-i pe cititori într-o aventură captivantă, plină de mister și umor.”, a declarat Larisa Toader, autor al romanului „Păstorul lupilor. Sânge de vârcolac”.


Cartea a fost publicată în 2026 de Curtea Veche Publishing și poate fi cumpărată din toate librăriile fizice și online. 

Despre Larisa Toader

Larisa Toader este licențiată în Litere și are o experiență de peste douăzeci de ani în comunicare și relații publice. A debutat în literatura pentru copii în 2022 cu „Fifi, o fantomă răsfățată” și „Fascinantele aventuri ale micuțului Chițka”. În scrierile sale, creează un univers în care se regăsesc toți cei cu suflet de copil. 


Emoțiile, magia și misterul se împletesc, combinându-se cu un limbaj vioi și actual, vesel și amuzant. Fie că râzi în hohote sau te emoționezi până la lacrimi, cărțile sale destind și oferă o stare de bine, transpunând pe oricine în lumea copilăriei fără griji, unde totul are un final fericit. 

